Nuwe droom vir broersduo op Top-20Droomsindroom. (Foto: @kurkpropproduksies/Facebook) Die broersduo Kirsten en Kyle Schlebusch, beter bekend as Droomsindroom, se jongste enkelsnit betree vandeesweek die Maroela Media Afrikaanse Top-20 in die 13de plek. Die musiekvideo van “Ek ly aan” is pas uitgereik en gee ŉ terugblik op die twee broers se verlede. Die duo se debuutenkelsnit, “Hey sonneblom”, boer ook nog steeds op die Top-20 en is tans in die 11de plek. Die Heuwels Fantasties en Appel se treffersnit, “Nora Vlok”, kraai weer vandeesweek koning in die nommer 1-posisie. In hierdie week se Top-20 is daar vier liedjies wat klim, nege wat hul plek verloor en ses wat onveranderd bly, asook een nuwe liedjie wat die treffersparade betree. * Die Maroela Media Afrikaanse Top-20 word saamgestel deur enkelsnituitreikings en verskeie datafaktore word in ag geneem: Apple Music- en Spotify-stromings, YouTube-kykbeurte (spesifiek week-tot-week-data) asook radiospeeltyd. Fisieke albumverkope het geen invloed op dié treffersparade nie. Nuwe uitreikings Morné Coetzee. (Foto: Facebook) “Gaan Groot” is Groot FM se nuwe temalied. Arrie Opperman en Francois van Rensburg, sanger en ook omroeper by dié gemeenskapsradiostasie, het saam die liedjie geskryf. Opperman het ook die vervaardiging behartig. Fransien Scott se jongste enkelsnit, “Storm in my hart”, is uit haar eie pen. Oor die liedjie vertel Fransien: “Almal wat al die voorreg gehad het om ’n lang en betekenisvolle verhouding te hê, sal saamstem dat dit nie sonder uitdagings en probleme kom nie. Ons leef in ’n tyd waarin mense nie meer gemotiveerd is om te veg of deur te druk vir mekaar nie.” “Storm in my hart” spog ook met ŉ splinternuwe musiekvideo. Morné Coetzee is deel van die Oos-Randse gospel-en aanbiddingsgroep, Virander, en het ook onlangs die lied, “Die oorlog behoort aan U”, bekendgestel. Die lied is Morné se Afrikaanse weergawe van die internasionale gospelsanger Phil Wickham se lied “The battle belongs to the Lord”.